বলা হয়, বিশ্বসাহিত্যে এত ভূতের গল্প লেখা হয়েছে যে আর নতুন কোনো প্লটই নাকি বাকি নেই। কিন্তু তারপরেও ভৌতিক কাহিনির প্রতি পাঠকের আগ্রহ সব চাইতে বেশি। যিনি কোনোদিন ভূতে বিশ্বাস করেন না, তিনিও ভূতের গল্প পড়ে ভয় পেতে চান। আর ভূতের গল্প লিখতে লেখকেরাও বরাবর আগ্রহী। শুধুমাত্র বাংলা সাহিত্যের দিকেই ফিরে তাকালে দেখা যায়—রবীন্দ্রনাথ থেকে বিভূতিভূষণ, শরদিন্দু থেকে সত্যজিৎ, হেমেন্দ্রকুমার থেকে শীর্ষেন্দু মুখোপাধ্যায়—দিক্পাল সাহিত্যিকেরা লিখে গেছেন সেরার সেরা ভৌতিক গল্প। আর হ্যাঁ, প্রেমের গল্পও। প্রেম—যা কিনা সৃষ্টির আদি শব্দ। রবীন্দ্রনাথ বলেছিলেন, “প্রেমের ফাঁদ পাতা ভুবনে, কে কোথা ধরা পড়ে, কে জানে—” ফ্রয়েডিয়ান প্রেম আর প্লেটোনিক প্রেমের দ্বন্দ্বের বাইরে তাই রাখা যেতেই পারে ‘অশরীরী’ প্রেমকে। প্রেম আর প্রেত—এই দুই বিকারক যখন মিশিয়ে দেওয়া হয়, তখন পাণ্ডুলিপির রসায়নাগারে বিস্ফোরণ ঘটে। যার নিদর্শন হয়ে রয়ে যাবে এই সংকলনটি।